ՀԱՐՑԱԶՐՈՒՑ ԿԻՆՈՌԵԺԻՍՈՐ ԼԵՎՈՆ ԻՍԱՀԱԿՅԱՆԻ ՀԵՏ

**Արվեստագետներ կան, որ նույնիսկ իրենց ստեղծագործական ամենածաղկուն շրջանում առանձնապես ասելիք չեն ունենում: Մարդ էլ կա ամբողջ կյանքում աշխատելուց չի հոգնում ու դեռ ասելիքը չի սպառում: Լևոն Իսահակյանը կինոասպարեզում երկար տարիներ բեղմնավոր գործունեություն ծավալելուց հետո մի որոշ ժամանակ էլ զբաղվեց հրապարակախոսական գործունեությամբ և տարբեր թեմաներ արծարծող հոդվածներով հանդես էր գալիս Հայաստանի մամուլում: Այժմ 98 ամյա պատկառելի տարիքում թվում էր դադարեցրել է նաև թղթակցությունները, ու անցել վաստակած հանգստի, սակայն «Голос Армении» լրագրում կարդացի նրա նամակ-առաջարկությունը Հայաստանի Հանրապետության նախագահին` 1915թ. հայերի զանգվածային բնաջնջումների պատմությամբ ֆիլմ ստեղծելու մասին, ու դարձյալ Լև Գեորգիչի հետ զրուցելու ցանկություն առաջացավ:**

**Այս անգամ խոսակցության նյութը Օսմանյան Թուրքիայի կատարած ոճրագործություններն են հայ ազգի նկատմամբ:**

- Պարոն Իսահակյան, ինչու՞ որոշեցիք նման հարց բարձրացնել:

- Եղեռնի հարցը ինձ հանգիստ չի տվել ամբողջ կյանքում: Իմ ֆիլմերով ես աշխարհին պատմել եմ հին ու նոր Հայաստանի, նրա ձեռքբերումների, հայրենիքին նվիրված նրա զավակների ու մեծանուն գործիչների մասին: Միշտ ցանկացել եմ Եղեռնի թեմայով նույնպես ֆիլմ նկարահանել ու աշխարհին ցույց տալ` ինչ բան է թուրքը և ինչ ոճիրների է ընդունակ: Անպատժելիությունը նոր հանցագործություններ է ծնում, այս առումով լռելը նույնպես հանցագործություն է: Ավելին, ժամանակակից Թուրքիան, ժխտելով Օսմանյան կառավարության ոճրագործությունների ակնհայտ փաստերը, ինքն էլ է մեղսակից դառնում, մանավանդ, որ ժամանակին օսման պարագլուխները դատվել են իրենց կատարածի համար: Ես Ալեքսանդրապոլում ականատես եմ եղել նրանց կատարած վայրագություններին ու Արևմտահայաստանի ջարդերից մազապուրծ եղած մարդկանց անասելի տանջանքներին: Մինչև հիմա աչքիս առաջ են այդ ահասարսուռ տեսարանները: Ալեքսանդրապոլի փողոցները լեցուն էին սովալլուկ գաղթականներով. ո´չ տուն, ո´չ հագուստ, ո´չ ծածկ կամ օթևան, ցրտին, անձրևին ու քամուն այդպես անօգնական ու քաղցած պառկած էին փողոցների երկայնքով ու պատերի տակ: Չորս կողմը մահացածներ էին ու կիսամեռ մարդիկ, հիվանդություններ ու համաճարակներ էին տարածվում: 1919թվականն էր, դիակներ բարձած երկու սայլեր մոտենում էին ու փողոցում թափված մարդկանց միջից գիշերը մահացածներին վերցնում, գցում էին սայլերի վրա: Հիշում եմ 18-20 տարեկան մի երիտասարդ տղայի սովից ուռած դեմքը, որի գլուխը սայլի շարժման հետ դիակույտից կախ ընկած տարուբերվում էր: Մի այլ պատկեր էլ է վառ մնացել հիշողությանս մեջ: Մեր տան պատի տակ մի երիտասարդ կին էր նստած, ծնկներին մոտ երեքամյա երկվորյակ տղա երեխաներ. մեկը մի ծնկին, մեկը` մյուս: Սոված էին, հաց էին ուզում: Մենք համեմատաբար ունևոր էինք, բայց այդ ժամանակ սովի տարիներ էին, մենք էլ ուտելիք չունեինք: Գնացի տնից հաց բերեցի տվեցի նրանց, բայց առավոտյան երեքն էլ մահացել էին: Աչքիս առաջ են դեռ: 1920 թվականի աշնանը Ալեքսանդրապոլում թուրքերն աջ ու ձախ սպանում էին, 1921թ.-ի գարնանը երբ հեռացան, քաղաքն արդեն դարձրել էին դիականոց: Հեռանալիս քաղաքից դուրս բլրակի վրա ընկած էին թողել մի երիտասարդ ու գեղեցիկ կնոջ, որին մերկացրել ու ոտքերի արանքը Մոսին հրացանի սվին էին խրել: Ես դեռ 10 տարեկան էի և հորս կողքին կանգնած… Հայրս էլ էր շվարել: ՄԻ անգամ երեխաներով գնացել էինք Չաքսզի ձոր, ուր բլուրների շարքում բերդեր կային, սև, կարմիր… Այդ ամրոցները թուրքերը զինապահեստ էին սարքել, լիքը դիակներ կային, մի քահանայի ճակատին դանակով խաչ էին քաշել: Անհնար է մոռանալ այդ պատկերները:

 Փոքր հասակից մտածում էի ինչ անեմ, ո±նց պատմեմ: Առաջին անգամ «Խնդության երկիր» ֆիլմում աշխատելիս ռուսական արխիվներում եղեռնի խրոնիկայի մի քանի կադր գտա, որ ռուս օպերատորներն էին նկարել, բայց օգտագործել չէի կարող, միայն համարները նշեցի վերցրի: Իսկ հետագայում, երբ Երկրորդ համաշխարհային պատերազմի ժամանակ թուրքական դիվիզիան կանգնած էր մեր սահմանում և Ստալինգրադի ընկնելու դեպքում անմիջական վտանգ էր սպառնում ոչ միայն Հայաստանին, այլ և ԽՍՀՄԻՆ, վերջապես կարողացա ՙԵրկիր հայրենի՚ ֆիլմում օգտագործել այդ կադրերն ու ցույց տալ, որ թուրքերը մարդակերների նման են կոտորել հայերին: Մինչ օրս չեմ կարողանում հաշտվել այդ անարդարության հետ:

 - Կարծում եմ երևույթը պետք է ներկայացվի ոչ միայն հայկական բնօրրանում ասպատակողների ոտնձգությունների պատմական փաստի արձանագրմամբ, այլ նաև էթնիկական, կրոնական առանձնահատկություններով, սոցիալ-տնտեսական կեցությամբ պայմանավորված անհամատեղելիությունների ու տարաձայնությունների, ինչպես նաև համաշխարհային մասշտաբով ժամանակի կուսակցական ու քաղաքական խմորումների տեսանկյունից: Մեղքի բաժին ունեն ոչ միայն թուրքերը…

- Դե իհարկե տարբեր պատճառներ կան, թող անպայման բազմակողմանի լուսաբանվի, թուրքական մեկնաբանությունների կեղծիքը բացահայտվի, նրանց իրական դեմքը պատռվի, ադրբեջանական և այլ երկրներում գոյություն ունեցող նմանատիպ խնդիրների հետ զուգահեռներ ակնարկվեն, այս ֆիլմն ի հակակշիռ լինի թուրքական պրոպագանդիստական ահռելի մեքենային, պարզաբանի հայի արարող ու թուրքի թալանող էությունները: Մի խոսքով, պետքական ֆիլմ ստեղծվի:

- Ովքե±ր պետք է իրականացնեն այդ պատասխանատու գործը:

- Սա պետք է համաժողովրդական որոշում լինի, համազգային գործ, պետք է կառավարական հանձնաժողով կազմել ու համաժողովրդական ներդրումներով համապատասխան ֆոնդ ստեղծել, Կինոմիության ու ստուդիաների անմիջական մասնակցությամբ ընդգրկել լավագույն մասնագետների ու ստեղծագործողների, նախ լավ սցենար գրել տալ: Ռեժիսորին գտնել: Ես միշտ աջակցել եմ իմ երիտասարդ գործընկերներին, այս գործում էլ կարող եմ օգնել` անձնական համեստ ներդրումից սկսած մինչև ամենակարևոր խորհրդատվությունը և´ գրական և´ կինեմատոգրաֆիական հարցերում:

- Ի՞նչ ժանրի ֆիլմ լինի` վավերագրակա՞ն, թե՞ խաղարկային:

- Իհարկե վավերագրական, լիամետրաժ վավերագրական:

 - Խաղարկային ֆիլմի լսարանն ու թողած ազդեցությունն արդյոք ավելի մեծ չե՞ն: Այդպես ավելի դյուրին չի՞ լինի համաշխարհային հանրությանը տեղեկացնելու համար:

 - Ճիշտ խոսքը միշտ է ազդում, բացի այդ վավերագրությունն էլ իր առավելություններն ունի: Օրինակ, իմ նկարահանած «Հայրենի երկիր» ֆիլմի տարածումից հետո արտասահմանից Խորհրդային Հայաստան զանգվածային ներգաղթ եղավ:

 - Իսկ այժմ նորից համատարած արտագաղթ է ու պանդխտություն…

*Անահիտ Արփեն*